Speurder ry glo dronk met vermeende bendelid in kar | Netwerk24
Deur Cara-Lee Dorfling 26 Junie 2019 11:53
'n Polisiespeurder is op borgtog van R1 000 vrygelaat nadat hy blykbaar 'n staatsvoertuig onder die invloed van drank bestuur het.
Benewens die aanklagte van dronkbestuur teen sers. Zane Dlamini (35) van die Mountweg-polisiekantoor in Port Elizabeth word ook ondersoek ingestel na bewerings dat twee lede van die publiek, onder wie 'n vermeende bendelid wat glo op dieselfde dag uit die tronk vrygelaat is, ten tyde van die voorval saam met hom rondgery het.
Dlamini is Maandag om 16:25 in hegtenis geneem toe hy gery het in Stanfordweg in Gelvandale, wat deel van die stad se berugte bendegeteisterde gebied is.
Sy dienswapen, met 15 rondes, is glo gekonfiskeer.
Kol. Sibongile Soci, provinsiale polisiewoordvoerder, het op navrae in 'n verklaring gesê 'n interne ondersoek word gedoen oor bewerings oor die passasiers wat glo ook in die motor was.
Soci het gesê die hofsaak is tot 23 Desember uitgestel.
Verdere vrae rondom die voorval en Dlamini se huidige status as polisielid, is nie beantwoord nie. Volgens Soci word sake tussen 'n werknemer en werkgewer volgens die polisie se beleid nie bespreek nie.